དེ་རིང་སྨན་རིའི་ཁྲི་ཆེན་ཁྲི་རབས་སོ་གསུམ་པ་མཆོག་དགོངས་པ་གཞན་དོན་དུ་གཤེགས་པའི་དུས་ཚིགས་ཤིག་ལ་འཁེལ་ཡོད།སྨན་རིའི་ཁྲི་ཆེན་རིན་པོ་ཆེ་ཁོང་གིས་ད་ལྟ་ལ་ཐུག་གི་བར་གྱི་མཛད་རྗེས་ནི་བླ་ན་མེད་པ་ཞིག་རེད།དཔེར་ན།ད་ལྟའི་སྨན་རིའི་བོན་གྱི་མ་དགོན་འདི་ཐོག་མར་ཕྱག་འདེབས་མཛད་པ་ནས་བཟུང་ད་ལྟ་ལ་ཐུག་གི་བར་དུ་འགན་གཙོ་བོ་བཞེས་ཏེ་ཕེབས་པ་འདི་རྐྱང་པ་ལ་མཚོན་ན་ཡང་ཁོང་གིས་སྐུ་ལས་ཚད་མེད་བསྐྱོན་ཡོད།བཙན་བྱོལ་ནང་གི་བོན་གྱི་གདན་ས་གཙོ་བོ་འདི་ཐོག་མར་གསར་འཛུགས་མཛད་པའི་སྐབས།དཔལ་འབྱོར་གྱི་གནས་སྟངས་ཤིན་ཏུ་སྐྱོ་བོ་ཡིན་པའི་དབང་གིས་རྒྱུན་གྱི་ཞོགས་ཇ་དང་གཟའ་ཉི་མའི་གུང་ཚིགས་བཅས་སྤྱི་ཐབ་ནས་གཏོང་ཐུབ་ཀྱི་མེད་སྟབས་སྒེར་སོ་སོའི་ངོས་ནས་ཐབས་ཤེས་གནང་དགོས་པས་མཚོན་སྐུ་ངལ་རིམ་པ་མང་པོར་གདོང་ལེན་གནང་ཡོད།སྐུ་ངལ་གང་འདྲ་ཞིག་དང་འཕྲད་ཀྱང་རུང་བོན་གྱི་བསྟན་པ་ཟེར་ནའང་འདྲ་བོད་ཀྱི་རིག་གཞུང་རྙིང་པ་དང་བོད་ཀྱི་ཆོས་ལུགས་རྙིང་ཤོས་འདི་ཉམས་པ་སླར་གསོ་དང་མ་ཉམས་རྒྱུན་འཛིན་དང་དར་སྤེལ་ཐད་ཁྲི་འཛིན་མཆོག་གིས་མཛད་འགན་རྒྱ་ཆེན་པོ་བཞེས་ཡོད།